CELEX: 32021D0671
Language: sk
Date: 2021-04-20 00:00:00
Title: Rozhodnutie Rady (EÚ) 2021/671 z 20. apríla 2021 o pozícii, ktorá sa má v mene Európskej únie zaujať v písomnom postupe účastníkov Dohody o štátom podporovaných vývozných úveroch, pokiaľ ide o prijatie rozhodnutia o zvýšení štátnej podpory vývozných úverov vo forme miestnych nákladov

26.4.2021   
               
               
                  SK
               
               
                  Úradný vestník Európskej únie
               
               
                  L 141/19
               
            
         ROZHODNUTIE RADY (EÚ) 2021/671
         z 20. apríla 2021
         o pozícii, ktorá sa má v mene Európskej únie zaujať v písomnom postupe účastníkov Dohody o štátom podporovaných vývozných úveroch, pokiaľ ide o prijatie rozhodnutia o zvýšení štátnej podpory vývozných úverov vo forme miestnych nákladov
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Usmernenia obsiahnuté v Dohode o štátom podporovaných vývozných úveroch (ďalej len „dohoda“), sa uplatňujú v Únii na základe nariadenia Európskeho parlamentu a Rady (EÚ) č. 1233/2011 (1).
                  
               
                     (2)
                  
                  
                     Účastníci dohody sa na svojom 145. zasadnutí, ktoré sa uskutočnilo 17. novembra 2020, dohodli, že písomným postupom prijmú rozhodnutie o zmene dohody s cieľom zvýšiť štátnu podporu vývozných úverov vo forme miestnych nákladov.
                  
               
                     (3)
                  
                  
                     Pripravovaným rozhodnutím o zvýšení štátnej podpory na miestne náklady by sa mali prispôsobiť ustanovenia o podpore miestnych nákladov v dohode tak, aby zohľadňovali prevládajúce štruktúry svetového obchodu a výroby. Globálne hodnotové reťazce zmenili rozhodnutia vývozcov, pokiaľ ide o získavanie zdrojov, a väčšina vývozcov teraz získava dodávky z viacerých krajín a v čoraz väčšej miere z miesta, v ktorom sa nachádza kupujúci. S cieľom poskytnúť vývozcom z Únie väčšiu flexibilitu a umožniť optimálne stratégie získavania zdrojov by sa mal strop štátnej podpory na miestne náklady zvýšiť z 30 % na 40 % hodnoty vývoznej zmluvy v krajinách s vysokými príjmami a z 30 % na 50 % hodnoty vývoznej zmluvy v krajinách so stredným a s nízkym príjmom.
                  
               
                     (4)
                  
                  
                     Je vhodné stanoviť pozíciu, ktorá sa má zaujať v mene Únie pokiaľ ide o rozhodnutie, ktoré majú účastníci dohody prijať písomným postupom, keďže pripravované rozhodnutie dokáže rozhodujúcim spôsobom ovplyvniť obsah práva Únie na základe článku 2 nariadenia (EÚ) č. 1233/2011,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať v písomnom postupe účastníkov Dohody o štátom podporovaných vývozných úveroch, pokiaľ ide o prijatie rozhodnutia o zvýšení štátnej podpory vývozných úverov vo forme miestnych nákladov, je založená na návrhu Únie (2).
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 20. apríla 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES (Ú. v. EÚ L 326, 8.12.2011, s. 45).
         
            (2)  Pozrite dokument ST 7202/21 na http://register.consilium.europa.eu.